作者:李德裕
標題:追和太師顏公同清遠道士遊虎丘寺
內容:茂苑有靈峰，嗟餘未遊觀。藏山半平陸，壞谷為高岸。岡繞數仞牆，巖潛千丈幹。乃知造化意，迴斡資奇玩。鏐騰昔虎踞，劍沒嘗龍煥。潭黛入海底，崟岑聳霄半。層巒未升日，哀狖寧知旦。綠筱夏凝陰，碧林秋不換。冥搜既窈窕，回望何蕭散。川晴嵐氣收，江春雜英亂。逸人綴清藻，前哲留篇翰。共扣哀玉音，皆舒文繡段。難追彥回賞，徒起興公歎。一夕如再升，含毫星斗爛。